Virallinen lehti nro C 013 , 18/01/1999 s. 0019



KIRJALLINEN KYSYMYS P-1095/98 esittäjä(t): Brigitte Langenhagen (PPE) komissiolle (30. maaliskuuta 1998) Aihe: Vero- ja tullivapaan myynnin lopettaminen 30. kesäkuuta 1999 yhteisön sisäisessä matkailussa Vero- ja tullivapaan myynnin lopettaminen 30. kesäkuuta 1999 yhteisön sisäisessä matkailussa tulee aiheuttamaan erityisesti rannikkoalueilla huomattavia työpaikkojen menetyksiä ja sosioekonomisia ongelmia. Sen vuoksi kysyn komissiolta seuraavaa: 1. Eivätkö maissa toimivat vähittäiskauppiaat nostaneet Euroopan yhteisön tuomioistuimeen kanteen jo vuonna 1981 verovapaita tuotteita myyviä laivoja vastaan? 2. Eikö Euroopan yhteisön tuomioistuin päättänyt vuonna 1984, että alkoholin ja tupakan erityinen valmistevero ja niiden vapauttaminen arvonlisäverosta eivät ole sopusoinnussa yhteisön sisäisen matkailun kanssa? Onko tämä todettu myös Maastrichtin sopimuksessa tai alkuperäisessä Euroopan talousyhteisön perustamissopimuksessa? 3. Onko komissiolla tällä alalla yksinomainen aloiteoikeus? 4. Voiko neuvosto vaatia yksinkertaisella enemmistöpäätöksellä komissiota tekemään ehdotuksia (EY:n perustamissopimuksen 152 artikla)? 5. Voiko neuvosto periaatteessa poiketa yksimielisesti komission ehdotuksista EY:n perustamissopimuksen 189 a artiklan nojalla? 6. Voiko Euroopan parlamentti jäsentensä enemmistöllä pyytää komissiota tekemään ehdotuksia (EY:n perustamissopimuksen 138 b artiklan 2 kohdan mukaisesti)? 7. Päättääkö komissio ehdotuksensa sisällöstä? 8. Voivatko kolmansia maita koskevat poikkeussäännökset olla voimassa myös 30. kesäkuuta 1999 jälkeen? 9. Mitä vaihtoehtoja komissio on suunnitellut asianosaisten varalle? Komission jäsenen Mario Montinkomission puolesta antama vastaus (2. kesäkuuta 1998) 1. Komissio vahvistaa arvoisalle parlamentin jäsenelle, että kaksi taloudellista toimijaa, joista toinen tukkukauppias ja toinen vähittäiskauppias, ovat saattaneet asian Euroopan yhteisöjen tuomioistuimen tutkittavaksi (Asia 158/80, Rewe 1, tuomio 7.2.1981). 2. Yhteisöjen tuomioistuin on täsmentänyt 14. helmikuuta 1984 antamassaan tuomiossa (asia Rewe 2), joka koski matkustajien verovapautta yhteisön sisäisessä matkailussa, ettei matkustaja voi hyötyä kyseisestä vapaudesta, jollei hänellä ole todellista mahdollisuutta tehdä ostoksia toisessa jäsenvaltiossa. Tämä tuomio koski direktiivin 69/169/ETY(1) täytäntöönpanoa. Kyseinen direktiivi on vanhentunut yhteisön sisäisten matkojen osalta sisämarkkinoiden toteutumisen jälkeen. Tuomiolla ei ollut vaikutuksia arvonlisäveroa ja valmisteveroa koskeviin yleisperiaatteisiin. 3. Kyllä. Komissiolla on yleinen aloiteoikeus EY:n perustamissopimuksen 155 artiklan kolmannen luetelmakohdan perusteella ja erityinen välillistä verotusta koskeva aloiteoikeus perustamissopimuksen 99 artiklan nojalla. 4. Neuvosto voi, kuten arvoisa parlamentin jäsen on maininnut, perustamissopimuksen 152 artiklan nojalla "pyytää komissiolta tutkimuksia, joita se pitää yhteisten tavoitteiden toteuttamiseksi tarpeellisina, ja se voi pyytää komissiota tekemään sille aiheellisia ehdotuksia". 5. Perustamissopimuksen 189 a artiklan mukaisesti neuvosto saa, jollei 189 b artiklan 4 tai 5 kohdasta (sovittelukomiteamenettely) muuta johdu, vain yksimielisesti antaa säädöksen, joka merkitsee komission ehdotuksen muuttamista. 6. Komissio vahvistaa arvoisalle parlamentin jäsenelle, että 138 b artiklan toisen kohdan mukaisesti Euroopan parlamentti voi jäsentensä enemmistöllä pyytää komissiota tekemään sille aiheellisia ehdotuksia asioista, joissa se katsoo yhteisön säädöksen laatimisen tarpeelliseksi. 7. Komissio vastaa täysin ehdotustensa sisällöstä perustamissopimuksen 157 artiklan 2 kohdassa kuvatulla tavalla. 8. Kyllä, koska tuontiveroa koskeva periaate korvaa kyseisen vapautuksen. 9. Asianomaiset toimijat saivat yli 7 vuoden siirtymäkauden, jonka tarkoituksena on antaa aikaa valmistautua 30. kesäkuuta 1999 jälkeiseen verotustilanteeseen. Jäsenvaltioiden asiana on tunnistaa ne erityisvaikeudet, joita pitkästä sopeutumisajasta huolimatta mahdollisesti ilmaantuu, ja toteuttaa aiheelliset toimenpiteet. Tämä saattaa erityisesti tehdä tarpeelliseksi suorittaa tutkimuksia ja arviointeja paikallisella tai alueellisella tasolla. Jos jäsenvaltiot näiden toimien jälkeen toivovat yhteisön tukea voimassa olevien menettelyjen puitteissa (tuki erityisille laivayhteyksille rakennerahastoista jne.), sitä koskevat yhteistyöhön perustuvat päätökset tehdään komission tutkittua pyynnöt. (1) EYVL L 133, 4.6.1969.